השמיניה (סדרת טלוויזיה)
עלילה > עונה 1

פרקים 1–60 (59 פרקי עלילה + פרק מאחורי הקלעים)
אבנר הלוי הוא מדען מוכשר אשר מכנס תחילה שישה ילדים לפרויקט סודי בשם ״השישיה״, עד שברגע האחרון חברו הטוב שנקרא עמוס דביר מצרף את ילדיו מאיה ויונתן לפרויקט, אך בשמותיהם הבדויים ״איה״ ו״ניני״ מבלי לדעת שמדובר בילדיו, ובכך שם הפרויקט השתנה ל-״השמיניה״. הפרויקט מוסווה בתור כיתה ט'8 בבית ספר רבין שבתל אביב. בפרויקט מגלים כי לחבורה יש גלי "למדא", שזו אנרגיה מוחית מיוחדת. אבנר הוא אביהם של אדם - אחד מילדי הפרויקט, ושל רותם - חברתה הטובה ביותר של מאיה (ובשמה הבדוי ״איה״) כשהייתה בת 10. בעברו, היה אבנר חלק מקבוצת מדענים שנקראה ״שלישיית למדא״ ביחד עם עמוס ורוברטו. הניסוי של השלושה נדחה, ורוברטו היה מאוכזב מכך. בעקבות זאת לילי, אשתו של עמוס, השתמשה בשני ילדיה, מאיה ויונתן שהיו אז בני 3, אך הניסוי כשל. בזמן שעמוס ואבנר מנסים להבין את מה שקרה, רוברטו מציל את שני הילדים מאש ונכווה קשות בצווארו.
בפרק הראשון עמוס מת לכאורה ימים ספורים אחרי שהוא מכניס את ילדיו מאיה ויונתן, שהיו תאומים בני 10, למכונה שבנה בשם "טורבו טיים". המכונה מבגרת את שני הילדים והופכת אותם בין לילה לבני 15. מאיה ויונתן מצטרפים לפרויקט "השמיניה", אך בשמותיהם הבדויים "איה" ו"ניני" עם זהות שאביהם תפר להם: הם בני דודים של מאיה ויונתן שהגיעו מאמריקה במטרה להשתתף בפרויקט של אבנר. הם חוברים לאדם, נטשה, רוני, אבי, מיקה ודורי, שתחילה צחקו עליהם בגלל הבגדים המוזרים שהם לבשו, אך בסוף הופכים לחבריהם הטובים לפרויקט. בזמן תקופת הלימודים בבית ספר, אדם ואיה מתקרבים לאחר שאדם נפרד מנטשה, ובהמשך הופכים לבני זוג מבלי לדעת שמדובר במאיה, חברה של אחותו הצעירה רותם. בנוסף איה מתכתבת עם רותם במיילים במחשב כשרותם חושבת שמדובר במאיה שנמצאת באמריקה עם אביה עמוס ואחיה יונתן. במקביל, רוני נפרדת מאילן לאחר שאחותה גילתה לו את גילה האמיתי בניגוד לרצונה ומתחילה להתקרב לניני, והם הופכים לבני זוג. בהמשך מתגלה כי עמוס לא באמת מת, אלא הכניס את עצמו ל״טורבו טיים״ בפעולה הפוכה - והצעיר את עצמו, כשהוא נושא את השם הבדוי ״דדי״. הוא הופך למורה להיסטוריה של הפרויקט ונאלץ להסתיר את זהותו מילדיו. בהמשך, דדי (עמוס) נהפך לבן זוגה של דגנית, המחנכת של "השמיניה" ואימו של בן-בן, שהיה חברו הטוב ביותר של יונתן (ובשמו הבדוי ״ניני״) בתקופה שהיה בן 10, והוא מגלה לילדיו מאיה/איה ויונתן/ניני שהוא אבא שלהם.
בהמשך העונה מגיעה לארץ לילי, אמם של מאיה ויונתן, ועוברת לגור איתם אחרי 7 שנים שבהן לא התראו כי היא ברחה מעמוס ועזבה את הארץ. לילי מתגלה כפושעת העובדת עם רוברטו (שרוצה לנקום בעמוס ואבנר שנטשו אותו בעקבות הניסוי שנכשל בעבר) במטרה לגנוב את אנרגיית ה״למדא״ שבמוחות ילדי הפרויקט (ילדי ״השמיניה״). במקביל, רותם ובן-בן מתחילים לחשוד שמשהו לא בסדר ומחליטים לחפש את מאיה ויונתן, אבל כל פעם הם מוצאים את איה וניני.
לקראת סיום העונה לילי נכשלת במשימתה ונשלחת לכלא, ורוברטו נאלץ לברוח מהארץ. במהלך העונה חברי השמיניה גילו על כך שאיה וניני הם למעשה מאיה ויונתן בני ה-10, למרות שאיה סיפרה לאדם בשלב מוקדם יותר ונהיה לראשון שידע את האמת, ובנוסף איה וניני מספרים את האמת לרותם ובן-בן (כאשר איה מתגלה בפני רותם באופן ספציפי דרך המייל במחשב). בפרק הסיום, הפרויקט נחשף ובעקבות המצב, אבנר ודדי נאלצים לסגור את הפרויקט ולפצל את חברי השמיניה לכיתות האחרות בשכבה ט' (אבי ומיקה בכיתה אחת, דורי ורוני בכיתה שנייה, ואדם ונטשה בכיתה שלישית), ודדי מחליט להחזיר את איה וניני לגילם וזהותם המקוריים ושניהם יחזרו ללמוד בכיתה ה'1. ניני נכנס למכונה וחוזר לגיל 10 ומתאחד מחדש עם בן-בן ורותם, בעוד איה המתלבטת מסרבת ובוחרת להישאר בגיל 15 ולהיות בת הזוג של אדם שהבין שעשה טעות.